เงินบาทแข็งค่าต่อเนื่อง ระหว่างตลาดรอดูตัวเลขศก.สหรัฐฯ
เงินบาทแข็งค่าต่อเนื่อง ระหว่างตลาดรอตัวเลขเงินเฟ้อและยอดค้าปลีกสหรัฐฯคืนนี้
14 ก.ค. 2560

ผู้สื่อข่าวรายงานค่าเงินบาท ล่าสุด ณ เวลา 16.10 น. อยู่ที่ระดับ 33.85 บาท/ดอลลาร์สหรัฐ แข็งค่าต่อเนื่องจากช่วงเช้า ซึ่งเปิดตลาดที่ระดับ 33.92 บาท/ดอลลาร์สหรัฐ ด้านนักบริหารการเงินคาดกรอบการเคลื่อนไหว 33.85 – 34.00 บาท/ดอลลาร์
นักบริหารการเงินจากธนาคารกรุงศรีอยุธยาเปิดเผยว่า ช่วงนี้ดอลลาร์ในตลาดโลกสลับไปมาอ่อนบ้างแข็งบ้าง แต่โดยรวมยังดูไม่ค่อยดีหลังประธานเฟดออกมาเน้นย้ำระหว่างการแถลงนโยบายรอบครึ่งปีต่อคณะกรรมาธิการการธนาคารประจำวุฒิสภาเมื่อวานนี้ว่า เฟดจะปรับขึ้นอัตราดอกเบี้ยอย่างค่อยเป็นค่อยไป พร้อมแสดงความเชื่อมั่นว่า การปรับลดงบดุลของเฟดจะไม่ส่งผลกระทบต่อตลาดการเงิน
ซึ่งเป็นไปในทิศทางเดียวกับการแถลงต่อคณะกรรมาธิการบริการการเงินประจำสภาผู้แทนราษฎรสหรัฐเมื่อวันพุธที่ผ่านมาว่า เฟดพร้อมที่จะชะลอการปรับขึ้นอัตราดอกเบี้ย หากอัตราเงินเฟ้อยังคงอยู่ในระดับต่ำ อย่างไรก็ตาม แนะนำให้จับตาดูตัวเลขเงินเฟ้อและยอดค้าปลีกของสหรัฐฯคืนนี้ ซึ่งเป็นตัวเลขที่มีความสำคัญทั้งคู่